Άντζελα Μόρτιμερ

Η Φλόρενς Άντζελα Μάργκαρετ Μόρτιμερ-Μπάρετ (, 21 Απριλίου 1932 – 25 Αυγούστου 2025) ήταν Αγγλίδα αντισφαιρίστρια (τενίστρια) που έφθασε στο νο. 1 της παγκόσμιας κατάταξης. Στη σταδιοδρομία της η Μόρτιμερ κέρδισε συνολικώς τρία τουρνουά «γκραν σλαμ στο απλό: το «Ρολάν Γκαρός» το 1955, το Αυστραλιανό Όπεν το 1958 και τέλος το 75ο τουρνουά του Γουίμπλεντον το 1961, όταν είχε ήδη χάσει μέρος της ακοής της.

Εκτός αυτών, η Μόρτιμερ μαζί με την Ανν Σίλκοκ (Anne Shilcock, 1932-2019) κέρδισε και τον τίτλο του διπλού στο Γουίμπλεντον το 1955 και το ίδιο δίδυμο έφθασε στον τελικό του διπλού στο Αυστραλιανό Όπεν. Επίσης με τον Πήτερ Νιούμαν έφθασαν στον τελικό του μεικτού διπλού στο Αυστραλιανό Όπεν το 1958.

Η Μόρτιμερ ήταν παντρεμένη με τον πρώην παίκτη και μετέπειτα σχολιαστή αγώνων αντισφαιρίσεως Τζων Μπάρετ (γενν. 1931).

 Βιογραφικά στοιχεία 
Η Άντζελα Μόρτιμερ γεννήθηκε στο Πλίμουθ της Αγγλίας.

Η αθλήτρια έφθασε στην πρώτη της αξιόλογη διάκριση σε ηλικία 21 ετών, όταν έφθασε στον προημιτελικό του απλού στο Γουίμπλεντον το 1953, όπου έχασε από την Αμερικανίδα Ντόροθι Χεντ-Νόουντ. Επίσης έφθασε στους προημιτελικούς το 1954, το 1956 (όταν αποκλείσθηκε από τη συμπατριώτισσά της Πατ Γουόρντ-Χέιλς), το 1959 (έχασε από τη Σάντρα Ρέινολντς Πράις) και το 1960 (έχασε από την πρωταθλήτρια Μαρία Μπουένου). Το 1958, πάντοτε στο Γουίμπλεντον, νίκησε την πρώην νο. 1 στον κόσμο Μάργκαρετ Όσμπορν Ντυπόν στον προημιτελικό, στη συνέχεια τη Γαλλίδα (ουγγρικής καταγωγής) πρωταθλήτρια Ζούζα Κορμότσι στον ημιτελικό, αλλά έχασε στον τελικό από την υπερασπιζόμενη τον τίτλο της προηγούμενης χρονιάς Αλθαία Γκίμπσον. Το 1961 κέρδισε τον τίτλο νικώντας τη Ρέυνολντς στον ημιτελικό και την Κριστίν Τρούμαν σε τρία σετ στον τελικό.Angela Mortimer: My Waiting Game, Frederick Muller Ltd, Λονδίνο 1962 (αυτοβιογραφία) Το 1962 δεν ήταν «σε φόρμα» και έχασε από τη μετέπειτα φιναλίστ Βέρα Σούκοβα στον τέταρτο γύρο.Wimbledon Players Archive: Angela Mortimer

Το 1955 έγινε η πρώτη Βρετανή μετά το 1937 που κέρδισε ένα τουρνουά «γκραν σλαμ» όταν νίκησε τη Χέντ-Νόουντ στον τελικό του Ρολάν Γκαρός. Κατά το μακρότατο τελευταίο σετ του αγώνα λέγεται ότι αναθάρρησε όταν άκουσε την αντίπαλό της να ζητάει ένα «κονιακάκι» στο γήπεδο. Υπερασπιζόμενη τον τίτλο της το επόμενο έτος, έφθασε στον τελικό, όπου έχασε από την Αλθαία Γκίμπσον με 2-0. Το ίδιο έτος η Μόρτιμερ έπαθε αμοιβάδωση στην Αίγυπτο και δεν ανέκτησε πλήρως τις ικανότητές της μέχρι το 1958. Τότε επανήλθε θεαματικά, νικώντας τη Λοραίν Κόγκλαν στον τελικό του Αυστραλιανού Όπεν. Το μόνο τουρνουά «γκραν σλαμ» που δεν κέρδισε ποτέ η Μόρτιμερ ήταν το Αμερικανικό Όπεν, όπου είχε φθάσει μόνο μέχρι τον ημιτελικό το 1961, χάνοντας από την επίσης Αγγλίδα Ανν Χέυντον-Τζόουνς. Η Μόρτιμερ επέλεξε να εγκαταλείψει τον πρωταθλητισμό το 1962, σε ηλικία τριάντα ετών. Σύμφωνα με τον Βρετανό αθλητικογράφο Λανς Τίνγκεϋ, βρισκόταν ανάμεσα στις δέκα καλύτερες τενίστριες του κόσμου από το 1953 έως το 1956 και πάλι από το 1958 έως το 1962, ενώ έφθασε στο νο. 1 το 1961.

Στο θέμα του πώς η κωφωσή της επηρέαζε το παίξιμό της, καθώς ο ήχος της μπάλας καθώς αναπηδά από τις χορδές της ρακέτας αποτελεί βοήθημα για τους περισσότερους, η Μόρτιμερ είχε δηλώσει στον ιστότοπο του International Tennis Hall of Fame: «η κώφωση με βοηθούσε να συγκεντρώνομαι, αφαιρώντας τις αποσπάσεις της προσοχής».  Η ίδια εντάχθηκε στο International Tennis Hall of Fame το 1993 και ο σύζυγός της Τζων Μπάρετ το 2014. Το μόνο άλλο έγγαμο ζευγάρι στο Hall είναι η Στέφι Γκραφ και ο Αντρέ Αγκάσι. Το 2004 η Μόρτιμερ ήταν μία από τις 5 Βρετανές πρωταθλήτριες στο απλό του Γουίμπλεντον που τιμήθηκαν με προτομή τους έξω από το κεντρικό γήπεδο του τουρνουά. Οι προτομές είναι ορειχάλκινες και έργο του γλύπτη Ίαν Ρανκ Μπρόουντλυ.

Η Άντζελα Μόρτιμερ πέθανε στο Λονδίνο σε ηλικία 93 ετών από καρκίνο, αφήνοντας πίσω τον σύζυγό της και τα δύο τους παιδιά, τον Μάικλ και τη Σάρα Τζέιν. 

Παραπομπές

 Εξωτερικοί σύνδεσμοι 
 Η Άντζελα Μόρτιμερ στον ιστότοπο του International Tennis Hall of Fame

Κατηγορία:Βρετανίδες αθλήτριες της αντισφαίρισης
Κατηγορία:Νικητές Αυστραλιανού Όπεν (αντισφαίριση)
Κατηγορία:Νικητές του Γουίμπλεντον
Κατηγορία:Κωφοί